
 ROMÂNIA

JUDEŢUL VRANCEA

CONSILIUL LOCAL AL MUNICIPIULUI 

FOCŞANI

H O T Ă R Â R E

privind aprobarea Regulamentului de desfăşurare a activităţii de transport persoane, cu vehicule cu tracţiune animală, tip trăsură adaptate pentru astfel de  servicii

           Consiliul Local al municipiului Focşani, judeţul Vrancea, întrunit în şedinţa ordinară:  

- Văzând proiectul de hotărâre iniţiat de domnul primar Ing. Decebal Bacinschi, prin care se propune aprobarea Regulamentului de desfăşurare a activităţii de transport persoane, cu vehicule cu tracţiune animală, tip trăsură adaptate pentru astfel de  servicii şI raportul Compartimentului de Transport Public Local nr. 37779/14.08.2009;

-  Văzând avizul favorabil al Comisia pentru administraţie publică locală, 

juridică, anticorupţie şi integrare europeană

· Ţinând cont de avizul Poliţiei municipiului Focşani, înregistrat la nr.2222/04.08.2009;

        - În conformitate cu art.113, alin.(1), lit.d), din Legea nr.49/2006, pentru aprobarea O.U.G.nr.195/2002, privind circulaţia pe drumurile publice, cu modificările şi completările ulterioare ; 

   -  În baza   art. 36,  alin. (2), lit.d), alin. (6), lit. a), pct.14, pct.19 şi în temeiul art. 45, alin. (1) din  Legea nr. 215/2001, privind administraţia publică locală, republicată, cu modificările şi completările ulterioare.  
H O T Ă R ĂŞ T E:

Art.1. Se probă Regulamentul de desfăşurare a activităţii de transport persoane, cu vehicule cu tracţiune animală, tip trăsură, adaptate pentru astfel de  servicii,  confom anexei care face parte integrantă din hotărâre.
Art.2.  Executarea hotărârii va fi asigurată conform legii de către Primarul municipiului Focşani prin Serviciul administraţie publică locală, legalitate,  Compartimentului de transport public local din cadrul Serviciului autorizare agenţi economici şi Direcţia Economică.
  PREŞEDINTE DE ŞEDINŢĂ,

          Romeo Paul Postelnicu
                                                                                                                         Contrasemnează,

                                                              SECRETARUL MUNICIPIULUI 


           FOCŞANI

                                                                                   Corhană Eduard Marian

Municipiul  Focşani, 27.10.2009 
Nr. 290
                 ROMANIA                                                  Anexă la Hotărârea nr.  290/2009                                     

         JUDETUL VRANCEA                                                                    

PRIMARIA MUNICIPIULUI                          

               FOCSANI

 Regulamentul de desfăşurare a activităţii de transport persoane, cu vehicule cu tracţiune animală, tip trăsură, adaptate pentru astfel de  servicii

Capitolul I - Dispoziţii generale

Art.1.

Prezentul regulament este elaborat în conformitate cu prevederile art.164 şi 165 din H.G.nr.1391/2006, pentru aprobarea Regulamentului de aplicare a O.U.G.nr.195/2002  privind circulaţia pe drumurile publice şi în conformitate cu prevederile art.2, alin.(2) lit.k), din Ordinul nr.207/2007- Regulamentul cadru de acordare a autorizaţiilor de transport în domeniul serviciilor de transport public local.

Art.2.
Autoritatea competentă de autorizare a serviciilor de transport public local, din cadrul Primăriei municipiului Focşani, este Compartimentul de Transport Public Local care în baza Autorizaţiei nr. 0007/11.12.2007 eliberată de A.N.R.S.C. are atribuţii în sensul acordării, modificării, prelungirii, suspendării şi retragerii autorizaţiilor (copiilor conforme), pentru serviciile de transport public local.

Art.3.

În sensul prevederilor prezentului regulament, expresiile de mai jos au următoarele semnificaţii:

a) autoritate de autorizare - serviciu sau compartiment în cadrul autorităţii administraţiei publice locale care evaluează îndeplinirea cerinţelor în vederea acordării/respingerii, modificării, prelungirii, suspendării sau retragerii autorizaţiilor de transport;

b) autorizaţie de transport - document eliberat de autoritatea de autorizare, prin care se atestă că transportatorul îndeplineşte condiţiile de acces pentru efectuarea unui serviciu de transport public local;

c) condiţii asociate autorizaţiei - anexă la autorizaţie şi parte integrantă din aceasta, prin care se stabilesc drepturile, obligaţiile, restricţiile şi sancţiunile titularului de autorizaţie;

d) copie conformă a autorizaţiei de transport - document eliberat de autoritatea de autorizare, având calitatea de copie a autorizaţiei de transport atribuită pentru fiecare dintre vehiculele deţinute în proprietate;
e) modificare a autorizaţiei de transport - dispoziţie a primarului, prin care autorizaţia acordată se modifică în condiţiile prezentului regulament;

f) normalizare - activitate prin care se elimină cauzele care au condus la nerespectarea de către titularul autorizaţiei a prevederilor legale;

g) parte interesată - persoană sau grup de persoane care sunt afectate de serviciile furnizate/prestate de titularii de autorizaţie;

h) procedură - specificaţie detaliată prin care se instituie reguli precise de efectuare a unei activităţi sau a unui proces; 

i) retragere a autorizaţiei de transport - dispoziţie a primarului, prin care unui titular de autorizaţie i se retrage dreptul de a presta/furniza serviciul de transport public pentru care a fost autorizat;

j) suspendare a autorizaţiei de transport - dispoziţie a primarului,  prin care unui titular de autorizaţie i se suspendă, parţial sau total, drepturile conferite prin documentul respectiv, pentru un interval de timp determinat;

k) titular de autorizaţie - persoană juridică, întreprindere individuală, intreprindere familială sau persoană fizică deţinătoare a unei autorizaţii de transport eliberate de autoritatea de autorizare;

l) vehicul cu tracţiune animală - sistem tehnic constructiv prevăzut cu două sau patru roţi,  destinat circulaţiei pe drumurile publice, fără mijloace de autopropulsare, tractat de unul sau două animale de trăsură, care se utilizează în mod normal pentru transportul de persoane şi/sau de mărfuri; 
m) conducător de vehicul – persoana care conduce pe drumurile publice, un vehicul cu tracţiune animală ; 
n) acordare a priorităţii - obligaţia oricărui participant la trafic de a nu îşi continua deplasarea sau de a nu efectua orice altă manevră, dacă prin acestea îi obligă pe ceilalţi participanţi la trafic care au prioritate de trecere să îşi modifice brusc direcţia sau viteza de deplasare ori să oprească ;

o) drum public - orice cale de comunicaţie terestră, cu excepţia căilor ferate, special amenajată pentru traficul pietonal sau rutier, deschisă circulaţiei publice; drumurile care sunt închise circulaţiei publice sunt semnalizate la intrare cu inscripţii şi indicatoare vizibile;

p) intersecţie - orice încrucişare, joncţiune sau bifurcare de drumuri la nivel, inclusiv spaţiile formate de acestea;

r) parte carosabilă - porţiunea din platforma drumului destinată circulaţiei vehiculelor; un drum poate cuprinde mai multe părţi carosabile complet separate una de cealaltă printr-o zonă despărţitoare sau prin diferenţă de nivel;

s) participant la trafic - persoana fizică ce utilizează, la un moment dat, drumul public;

ş) zonă pietonală - perimetrul care cuprinde una sau mai multe străzi rezervate circulaţiei pietonilor, unde accesul vehiculelor este supus unor reguli speciale de circulaţie, având intrările şi ieşirile semnalizate în conformitate cu prevederile legale.
Art.4.
Regulamentul stabileşte modul de organizare şi desfăşurare a activităţii de transport persoane, cu vehicule cu tracţiune animală, tip trăsură, adaptate pentru astfel de  servicii.
Art.5.
Prezentul regulament se aplică agenţilor economici, cu sediul sau domiciliul în municipiul Focşani, înregistraţi la Oficiul Registrului Comerţului Vrancea, având personalitate juridică, persoanelor fizice, întreprinderilor individuale sau întreprinderilor familiale autorizate să presteze un serviciu de transport public, care solicită acordarea, modificarea, prelungirea sau retragerea unei autorizatii de transport.

Art.6.
Activitatea de transport  persoane, cu vehicule cu tracţiune animală, tip trăsură, adaptate pentru astfel de  servicii, este prestată de către transportatori autorizaţi, se desfăşoară conform prezentului regulament şi a programului de circulaţie aprobat de Consiliul Local al municipiului Focşani.

Art.7.

Programul de circulaţie are în vedere satisfacerea cererilor călătorilor, pe toată durata zilei, asigurând dezvoltarea echilibrată şi eficientă într-un mediu concurenţial real tuturor tipurilor de transport public de călători.
Art.8.             
Programul de circulaţie cuprinde : traseul, punctele capăt de traseu, punctele intermediare de îmbarcare - debarcare şi obiectivele importante de pe raza municipiului Focşani.

Art.9.

În cadrul programului de circulaţie se stabilesc următoarele trasee:

-  Traseul 1:  Eurogara - intersecţia bld. Bucureşti  cu D.N.2. E85.
-  Traseul 2:  Eurogara - intersecţia str. Brăilei cu D.N.2. E85.
-  Traseul 3:  Eurogara - intersecţia str. Cuza Vodă cu D.N.2. E85.

Art.10.
Punctele pentru îmbarcare-debarcare călători şi  ( obiectivele deservite):

Traseul nr. 1 : Eurogara - bld.Gării (Muzeul de Istorie) - bld.Republicii (Catedrala Ortodoxă)  - bld.Unirii (Piaţa Unirii) - bld.Bucureşti (Mausoleul Eroilor) - intersecţia cu D.N.2.E85 şi retur.
Traseul  nr. 2 : Eurogara - bld.Gării (Muzeul de Istorie) - bld. Republicii (Catedrala Ortodoxă - Prefectura veche - Teatrul municipal Mr.Gh.Pastia) - str.Cuza-Vodă (Muzeul Unirii -  Tribunalul Judeţean) - str. Brăilei - intersecţia cu D.N.2.E85 şi retur. 

Traseul  nr. 3 : Eurogara - bld. Gării (Muzeul de Istorie) - bld. Republicii (Catedrala Ortodoxă - Prefectura veche - Teatrul municipal Mr.Gh.Pastia) - str.Cuza-Vodă   (Muzeul Unirii – Muzeul Vrancei Secţia Şt.Naturii – Catedrala Catolică Sf.Anton) -  intersecţia cu D.N.2.E85 şi retur.

Art.11.
În staţiile transportului public local, prevăzute cu alveole, este permisă numai oprirea pentru îmbarcarea-debarcarea călătorilor.

Art.12.

Staţionarea vehiculelor cu tracţiune animală, autorizate pentru transportul de persoane pe raza municipiului Focşani, este permisă în zona Eurogării, staţia va fi semnalizată corespunzător.

Art.13.

Transportatorii autorizaţi pentru transportul de persoane, cu vehicule cu tracţiune animală, sunt obligaţi să respecte prevederile actelor normative care reglementează circulaţia pe drumurile publice.

Art.14.

(1) Se interzice  circulaţia vehiculelor cu tracţiune animală, pe alei pietonale, spaţii verzi, trotuare şi pe următoarele sectoare de drum din municipiul Focşani: 
1. luni – vineri : bld.Bucureşti şi bld.Unirii, în intervalul orar 07.00 – 09.00 şi 15.00 – 19.00;

2. miercuri : bld.Independenţei şi str.Mărăşeşti. în intervalul orar 07.00 – 13.00;

3. sâmbăta – duminica : str.Mare a Unirii, str. Aurora şi str.Republicii, în intervalul orar 10.00 – 16.00;
4. duminica : bld.Independenţei şi str.Mărăşeşti, în intervalul orar 08.00 – 13.00.
(2) La ocazii şi evenimente speciale, trasportatorii autorizaţi pot circula pe toate arterele de circulaţie, la solicitarea clientului, cu respectarea prevederilor alin.(1).

Art.15.

Se interzice hrănirea animalelor, în timpul staţionării, cu furaje rezultate din fâneaţă.
Art.16.

Se interzice curăţarea trăsurii şi a animalelor de tracţiune în staţia special amenajată. Art.17.

Conducătorul trăsurii are obligaţia de a curăţa locaţia staţiei, înainte de plecarea în cursă.

Art.18.
Pe cadrul şi coşul trăsurii nu se vor afişa reclame publicitare de nici un fel.

Art.19.

În partea din faţă, vehiculul va fi prevăzut cu un coş special pentru hrana animalelor.

Art.20.
Animalele întrebuinţate pentru tractarea vehiculului, trebuie să fie înregistrate la Serviciul agricol din cadrul Primăriei municipiului Focşani şi la Direcţia Sanitar Veterinară, privind starea sănătăţii acestora.

Art.21.

Animalele de tracţiune vor fi curăţate şi igienizate pieriodic astfel încât să nu emane mirosuri pestilenţiale specifice.

Art.22.
Spălarea trăsurilor şi a animalelor pe domeniul public este interzisă.

Art.23.

În timpul desfăşurării serviciului de transport persoane, conducătorul trăsurii va purta obligatoriu ţinuta vestimentară,  formată din:

· veston de culoare grena tip tunică, cu nasturi metalici la două rânduri, cu brandenburguri;
· pantaloni de culoare neagră, cu vipuşcă grena;
· cămaşă albă cu mânecă lungă;

· pe timp de vară, poate purta cămaşa cu mânecă scurtă de aceiaşi culoare şi vestă tip tunică de culoare grena cu nasturi asemănători cu a vestonului;
· pălărie de culoare neagră;

· pe timp de vară, poate purta pălărie din pai de culoare bej;

· pe timp de iarnă, mantaua sau pelerina de culoare grena;

· încălţăminte de culoare neagră.

Art.24.

Conducătorul vehiculului este obligat să cunoască reglementările privind circulaţia pe drumurile publice şi semnificaţia indicatoarelor rutiere.

Art.25.
Pentru a asigura un serviciu de transport civilizat, trăsurile trebuie să îndeplinească urmatoarele condiţii:

- roţile trebuie să fie din lemn, prevăzute cu bandaj de cauciuc pe exterior;

- butucul şi spiţele roţilor de culoare albă;

- cadrul trăsurii vopsit într-o singură culoare, acesta va fi prevăzut cu un compartiment special pentru bagaje;

- hulubele din lemn de culoare albă;

- scaunele pentru călători să fie tapiţate;

- cupola trebuie să fie din material flexibil-pliabil;

- capacitatea maximă a vehiculului poate fi de 4 + 1 locuri;

- deplasarea vehiculului va fi asigurată de unu sau doi cai de tracţiune;

- în partea din spate a calului trebuie fixat permanent un coş prevăzut cu sac colector;

- vehiculul cu tracţiune animală trebuie să fie dotat în faţă cu două dispozitive fluorescent-reflectorizante de culoare albă, iar în spate, cu două dispozitive fluorescent-reflectorizante de culoare roşie, omologate, montate cât mai aproape de marginile exterioare ale vehiculului;

- plăcuţele cu numărul de înregistrare se amplasează în locuri unde se asigură permanent vizibilitatea acestora, una pe partea stângă şi una la partea din spate a vehiculului;

- atunci când plouă torenţial, ninge abundent sau este ceaţă densă ori în alte condiţii meteorologice care reduc vizibilitatea, precum şi pe timpul nopţii vehiculul cu tracţiune animală trebuie să fie dotat în plus, în partea laterală stângă, cu cel puţin o lumină de culoare albă sau galbenă, situată mai sus de nivelul roţilor;
- mijloacele de semnalizare, precum şi dispozitivul care asigură lumina de culoare albă sau galbenă, trebuie menţinute curate şi intacte, iar vizibilitatea lor să nu fie obturată de elementele constructive ale vehiculului sau de încărcătura transportată;

- conducătorul vehiculului cu tracţiune animală trebuie să aplice pe harnaşamentul animalului trăgător materiale reflectorizante pentru ca acesta să fie observat cu uşurinţă de către ceilalţi participanţi la trafic.

Capitolul II

Procedura de solicitare şi acordare a autorizaţiilor de transport

2.1. Solicitarea autorizaţiilor de transport

Art. 26
(1) Pentru acordarea unei autorizaţii de transport, persoanele juridice, persoanele fizice, întreprinderile individuale sau întreprinderile familiale autorizate să presteze în mod independent un serviciu de transport public vor depune la registratura autorităţii administraţiei publice locale o documentaţie care va cuprinde:

a) cerere-tip;

b) copie a certificatului de înmatriculare şi a certificatului constatator emise de oficiul registrului comerţului;

c) declaraţie pe propria răspundere, privind perioadele în care a mai executat transport public local, menţionându-se cazurile de interdicţie sau de suspendare a efectuării serviciului respectiv;

d) cazierul judiciar al solicitantului, în original, din care să reiasă că nu a săvârşit fapte penale privind infracţiuni de natură comercială, de nerespectare a condiţiilor de plată şi angajare a personalului, precum şi de încălcare a prevederilor legale privind efectuarea transporturilor;

e) declaraţie pe propria răspundere, prin care se menţionează faptul că vehiculul pe care doreşte să-l utilizeze în executarea serviciului de transport public local, precum şi animalele de tracţiune, sunt proprietatea agentului economic;
f) copie a certificatului de înregistrare pentru vehicul;

g) dovada  privind asigurarea unui adăpost pentru animale şi pentru vehicul;

h) dovada privind starea sănătăţii animalului eliberată de Direcţia Sanitar Veterinară;

i) dovada privind taxa de utilizare a domeniului public şi a taxei de acordare a autorizaţiei de transport;

j) declaraţie pe propria răspundere, privind noţiuni generale de cunoaştere a regulilor de circulaţie pe drumurile publice.
2.2. Analiza documentelor prezentate de solicitantul autorizaţiei de transport

Art. 27.

(1) Autoritatea de autorizare, analizează documentele depuse de solicitant în vederea acordării autorizaţiei de transport şi, dacă este necesar, transmite solicitantului o adresă prin care i se aduce la cunoştinţă obligaţia de a face completări, corecturi sau clarificări, cu referire la cererea şi documentele depuse, în termen de maximum 10 zile de la înregistrarea documentaţiei;

(2)  Convocarea la sediul autorităţii de autorizare a solicitantului, pentru a clarifica anumite aspecte care rezultă/nu rezultă din documentele puse la dispoziţie;

(3) Verificarea la faţa locului a realităţii datelor din documentaţia transmisă de solicitant.

Art.28.
Autoritatea de autorizare propune justificat acordarea/respingerea autorizaţiei şi comunică solicitantului, în termen de maximum 10 zile de la data înregistrării documentaţiei, dacă aceasta este completă, precum şi anumite aspecte care rezultă/nu rezultă din documentele puse la dispoziţie.
2.3. Acordarea autorizaţiilor de transport

Art. 29.

Autorizaţia de transport se transmite solicitantului în maximum 5 zile de la data emiterii, însoţită de condiţiile asociate autorizaţiei, care constituie parte integrantă a acesteia .
Art. 30.
În cazul în care autoritatea de autorizare propune respingerea acordării autorizaţiei de transport, se transmit solicitantului motivele refuzului .

Art.31.
În cazul în care se respinge acordarea autorizaţiei de transport, solicitantul poate depune o nouă documentaţie de autorizare, după 6 luni de la data comunicării privind respingerea acordării autorizaţiei de transport.
Art. 32.
(1) Durata de valabilitate a autorizaţiei de transport este de 5 ani.
(2) Autorizaţiile de transport intră în vigoare de la data eliberării lor.
Art. 33.
La expirarea valabilităţii autorizaţiei de transport, titularul poate solicita prelungirea acesteia, în conformitate cu prevederile prezentului regulament.
Capitolul III
Procedura de modificare a autorizaţiei de transport

Art. 34.
(1) La cererea titularului, autoritatea de autorizare propune modificarea autorizaţiei de transport în cazul modificării datelor de identificare, respectiv a denumirii şi/sau a sediului titularului de autorizaţie;

(2) În situaţia prevăzută la alin. (1), cererea de modificare a autorizaţiei de transport, va fi însoţită de copia certificatului constatator şi a certificatului de înmatriculare emise de oficiul registrului comerţului.
 Art. 35.
 (1) Autoritatea de autorizare poate propune modificarea autorizaţiilor de transport în cazul în care intră în vigoare acte normative care modifică cadrul legislativ pentru domeniul reglementat.
 (2) Pentru situaţia prevăzută la alin. (1), modificarea autorizaţiilor de transport se face din iniţiativa autorităţii de autorizare, care va comunica în scris titularilor de autorizaţie modificările survenite, eliberând acestora autorizaţii de transport cu un conţinut modificat, cu respectarea egalităţii de tratament a titularilor.

Art. 36.
Comunicarea de modificare a autorizaţiei de transport, însoţită de autorizaţia de transport cu conţinut modificat, se transmite titularului de autorizaţie în maximum 5 zile de la data emiterii.
Capitolul  IV
Procedura de prelungire a valabilităţii autorizaţiei de transport

Art. 37.

Transportatorii autorizaţi care doresc prelungirea valabilităţii autorizaţiei de transport vor depune la registratura autorităţii administraţiei publice locale, cu 60 de zile înainte de expirarea termenului de valabilitate, o cerere de prelungire,  însoţită de o declaraţie pe propria răspundere privind modificarea/nemodificarea condiţiilor iniţiale de acordare a autorizaţiei de transport.

Art.38.
În vederea verificării modificării/nemodificării condiţiilor iniţiale de emitere a autorizaţiei de transport, autoritatea de autorizare poate solicita precizări, completări sau prezentarea integrală a unuia ori a mai multor documente.
Art. 39.
Prelungirea autorizaţiilor de transport se realizează conform prevederilor legale în vigoare.

Capitolul  V
Procedura de suspendare şi retragere a autorizaţiilor

5.1. Suspendarea autorizaţiei

Art. 40.

(1) Pe lângă sancţiunile prevăzute la art.50, se dispun şi măsuri administrative, ca sancţiuni complementare, privind suspendarea sau retragerea, după caz, a autorizaţiei de transport.
(2) Autoritatea de autorizare propune suspendarea autorizaţiei de transport în baza constatărilor efectuate din proprie iniţiativă sau ca urmare a unor sesizări făcute de părţi interesate, în cazurile specificate în condiţiile asociate autorizaţiei.

Art. 41.
Suspendarea autorizaţiei de transport se face pe o perioadă de maximum 30 de zile şi intră în vigoare de la data emiterii dispoziţiei primarului municipiului Focşani de suspendare a autorizaţiei de transport.

Art.42.

Constatarea falsului în declaraţiile de la art. 26, alin.(1), lit. c), e), j), duce la suspendarea autorizaţiei de transport.
Art. 43.
(1) Suspendarea autorizaţiilor de transport se realizează conform prevederilor legale în vigoare;

(2) Dispoziţia de suspendare a autorizaţiei de transport emisă de primarul municipiului Focşani  se transmite titularului de autorizaţie în maximum 5 zile de la data emiterii.
Art. 44.
Dispoziţia primarului municipiului Focşani de suspendare a autorizaţiei de transport poate fi atacată la instanţa competentă, în condiţiile prevederilor Legii nr. 554/2004, cu modificările şi completările ulterioare.
5.2. Retragerea autorizaţiei
Art. 45.
(1) Autoritatea de autorizare propune, la cererea titularului de autorizaţie, retragerea autorizaţiei de transport în următoarele situaţii:

a) în cazul începerii procedurii de reorganizare judiciară sau a falimentului;

b) în cazul când titularul autorizaţiei intenţionează să înceteze prestarea/furnizarea serviciului.
(2) Cererea pentru retragerea autorizaţiei de transport, va fi însoţită de motivele care au stat la baza acestei solicitări.
 Art. 46.
 Autoritatea de autorizare propune retragerea autorizaţiei de transport în baza constatărilor efectuate din proprie iniţiativă sau ca urmare a unor sesizări făcute de părţi interesate, în următoarele situaţii:

a) în cazurile specificate în condiţiile asociate autorizaţiei;

b) în cazul când titularul autorizaţiei nu mai îndeplineşte una dintre condiţiile care au stat la baza acordării acesteia;

c) în cazul când titularul autorizaţiei a furnizat documente conţinând informaţii eronate cu ocazia solicitării de acordare a autorizaţiei de transport;

d) în cazul unor abateri care au afectat grav viaţa şi sănătatea publică, siguranţa circulaţiei sau protecţia mediului;

e) la expirarea termenului de suspendare a autorizaţiei de transport, dacă situaţia care a produs suspendarea nu s-a normalizat;

f) în cazul nerespectării unor măsuri de conformare dispuse de autoritatea de autorizare în perioada de suspendare;

g) în cazul refuzului titularului de autorizaţie de a se supune controlului sau de a pune la dispoziţia autorităţii de autorizare datele şi informaţiile solicitate în timpul desfăşurării acţiunii de control;

h) în cazul reorganizării judiciare sau al falimentului;
i) în alte cazuri prevăzute în prezentul regulament.

Art. 47.

Retragerea autorizaţiilor de transport se realizează conform prevederilor legale în vigoare.

 Art.48.

Dispoziţia de retragere a autorizaţiei de transport emisă de primarul  municipiului Focşani se transmite titularului de autorizaţie în maximum 5 zile de la data emiterii.
Art. 49

Dispoziţia primarului municipiului Focşani de retragere a autorizaţiei de transport poate fi atacată la instanţa competentă, în condiţiile prevederilor Legii nr. 554/2004, cu modificările şi completările ulterioare.
Capitolul  VI

6.1. Sancţiuni

Art. 50.

(1) Constituie contravenţii următoarele fapte , dacă nu au fost săvârşite în astfel de condiţii încât, potrivit legii penale, să fie considerate infracţiuni şi se sancţionează  după cum urmează :

1. Cu amendă de la 100 lei la 300 lei, nerespectarea prevederilor art.11, 12, 13; 16, 17;

2. Cu amendă de la 200 lei la 500 lei, nerespectarea prevederilor art.18, 21, 22, 23, 24;
(2) Aplicarea sancţiunilor prevăzute la alin.(1), va fi efectuată de reprezentanţii Compartimentului de transport public.
6.2. Dispoziţii finale şi tranzitorii
Art. 51.
Autorizaţiile de transport nu pot fi transferate, orice transfer efectuat este nul de drept şi determină retragerea imediată a autorizaţiei.

Art. 52.

Tarifele percepute de autoritatea de autorizare pentru acordarea autorizaţiilor de transport şi taxa privind utilizarea domeniului public, se stabilesc anual, prin hotărâre a Consiliului Local al municipiului Focşani.
  PREŞEDINTE DE ŞEDINŢĂ,

          Romeo Paul Postelnicu
                                                                                                                         Contrasemnează,

                                                              SECRETARUL MUNICIPIULUI 


           FOCŞANI

                                                                                 Corhană Eduard Marian

PAGE  
11

